Veerandmiili hobune
Veerandmiili hobune (inglise keeles Quarter mile horse, ametlikult Quarter horse) on Ameerika Ühendriikidest pärinev hobusetõug. See on ühtlasi esimene ja seega vanim Ameerika Ühendriikides alguse saanud aretatud hobusetõug. Veerandmiili hobune on silmapaistev kiiruse poolest lühikestel vahemaadel. Nimetuse on ta ka saanud galopivõidusõitudest, mis olid täpselt veerandi Briti miili (400 meetri) pikkused. Kuna on tegu kompaktse ja hea tasakaaluga hobusega on nad tänapäeval laialdaselt kasutusel lääne-stiilis (vestern) ratsutamisel ja ka polos, kus on vajalikud manööverdamine, väledus ja kiirendamine. 1940. aastal asutatud veerandmiili hobuste tõuregister (inglise keeles American Quarter Horse Association) on praeguseks üks maailma suuremaid tõuraamatuid: kogu maailmast on selles arvel tervelt 3 miljonit hobust, kellest 2,7 miljonit asub Ameerika Ühendriikides.